AfriForum-adjunkhoof dien klagte in ná doodsdreigemente‘n Skermskoot van @MsShaneSK se twiet. Roets het oor die naweek op ŉ televisieprogram, The Big Debate, verskyn waar hy oor transformasie by universiteite gepraat het. Nadat die program gebeeldsaai is, het talle kykers hul mening oor die onderwerp op sosiale media gedeel. ’n Twitter-gebruiker met die profielnaam @MsShaneSK het getwiet: “This AfriForum guy. Off with his head.” Kort daarna het die Twitter-gebruiker @1BrownNative geantwoord: “He’s begging to be beheaded.” Roets het Maandagoggend ŉ klag van aanhitsing tot geweld by die Wierdabrug-polisiestasie ingedien. “Kritiek is ŉ goeie ding en ons verwelkom altyd kritiek, maar dit is niks anders as ŉ aanhitsing tot moord hierdie nie,” het Roets gesê. “In ŉ land soos Suid-Afrika waar ons reeds ŉ buitengewoon hoë moordsyfer en uitsonderlik baie voorvalle van geweld en haatspraak het, kan ŉ mens dit nie net daar laat wanneer sosialemediagebruikers ander met die dood dreig nie. Mense moet besef as jy sulke goed op sosiale media kwytraak, sal daar gevolge wees.” Volgens Roets is die twee Twitter-gebruikers se identiteit nie aan hom bekend nie, maar hy het skermskote van die twiets aan die polisie oorhandig. Hy het gesê hy sal die saak opvolg om te verseker dat dit nie net daar gelaat word nie.